Mishandelde pitbull dolgelukkig by nuwe eienaarCooper en sy nuwe eienaar gaan stap gereeld langs die strand (Foto: Cooper’s New Life, Facebook) “Cooper is gelukkiger as ooit tevore.” Só vertel Allan Perrins, woordvoerder van die Dierewelsynsvereniging, nadat Cooper, ŉ eenjarige pitbull-reun, Donderdag ŉ nuwe, permanente tuiste gekry het. Cooper is einde verlede maand in ŉ beroerde toestand na die vereniging se Philippi-tak in Kaapstad gebring nadat gedeeltes van sy ore wreedaardig met ’n skêr afgesny is. Maar dié hartseer is nou iets van die verlede. Cooper en sy nuwe eienaar, Suné Human van Hermanus, het reeds met hul eerste ontmoeting aanklank by mekaar gevind. “Ek het in ŉ kort tydjie baie lief vir Cooper geword. Hy is soos my skaduwee. Hy is ŉ baie liefdevolle hond,” het Human vertel. Cooper en Suné het dadelik aanklank by mekaar gevind (Foto: Cooper’s New Life, Facebook) Human het vroeër vandeesmaand Cooper se foto in die media gesien en besluit sy wil hom aanneem. Sy glo die Here het hom oor haar pad gestuur. “Hy wou hê ek moes vir Cooper aanneem, want ons al twee is deur moeilike tye en sal mekaar kan heelmaak. Saam maak ons ŉ goeie span.” Maroela Media het vroeër berig twee tieners van Mitchells Plain digby Kaapstad is vroeër vandeesmaand van dieremishandeling aangekla nadat hulle erken het dat hulle Cooper se ore geskend het. Hulle het die wonde daarna met vislyn toegewerk, maar sonder om enige verdowingsmiddels te gebruik. Die tieners, onderskeidelik 19 en 17 jaar oud, het sowat twee weke later hul verklarings aangepas toe die polisie hulle ondervra het. Hulle ontken nou dat hulle Cooper se ore gesny het en voer aan hulle het iemand gevra om dit namens hulle te doen. Volgens Perrins ondersoek die polisie ’n derde verdagte se moontlike betrokkenheid. ‘n Verminkte Cooper toe hy net by die dierewelsynsvereniging se Philippi-tak aangekom het (Foto: Verskaf) “Ek kan net nie verstaan waarom hulle aanvanklik in hul beëdigde verklarings die misdaad erken het nie en dit daarna ewe skielik ontken nie,” sê Perrins. Hy sê hy vermoed Cooper se ore is dalk nie met ’n skêr gesny nie, maar eerder met ’n skerp lem. Vir Perrins was dit ’n bittersoet ervaring om Cooper aan sy nuwe eienaar te oorhandig nadat hy vir sowat ’n maand in die vereniging se sorg was. “Hoewel ek dankbaar is dat Cooper ’n goeie huis gekry het, is ek terselfdertyd ook hartseer. Hy het in die kort tydjie diep in my hart ingekruip. “Jy kan nie glo dit is dieselfde hond wat ’n maand gelede by ons aangekom het nie. Hy het getraumatiseerd met vrees in sy oë hier by ons aangekom. Nou kraai hy koning waar hy gaan.” Human het intussen ’n spesiale Facebook-blad vir Cooper geskep om bewusmaking van pitbull- en hondegevegte te skep in ŉ poging om dit te help stuit.